Meer as R132 000 aan Nando’s in een maandDie DA in Noordwes het inligting bekom wat glo aandui dat die Mahikeng-munisipaliteit in een maand R132 585 aan Nando’s-kitskos spandeer het. Chris Hattingh, die DA se leier in Noordwes, het Donderdag in ŉ verklaring gesê die uitgawes is tussen 15 Maart en 18 April vanjaar deur die munisipaliteit by dié kitskosrestaurantgroep aangegaan. “Die inligting het aan die lig gekom tydens ŉ komiteevergadering van die Mahikeng-munisipaliteit oor openbare rekeninge,” het Hattingh gesê. “Die munisipaliteit kan nie dokumentasie vir dié aankope, óf redes daarvoor verskaf nie. Ek het dit onder die ouditeur-generaal (OG) se aandag gebring, wat bevestig het dat daar rede vir kommer is. Omdat daar egter geen dokumentasie is nie, is die OG in die stadium nie in staat om vas te stel wie verantwoordelik is vir hierdie aankope nie. Volgens Hattingh het die munisipaliteit gedurende dié tydperk sowat R3 789 per dag bestee aan Nando’s. Dit is gelykstaande aan 4 434 hoenderburgers, 947 gesinspakke en 4 928 stukke kwarthoenders. “Dit is ‘n onaanvaarbare vermorsing van belastingbetalers se geld. Die geld kon eerder bestee word aan dienslewering soos water, elektrisiteit, behuising en om paaie beter te maak vir die mense van Mafikeng,” het Hattingh bygevoeg. Hy het gesê dat almal mal is oor Nando’s, maar amptenare moet dit uit hul eie sakke koop. Maroela Media het Donderdag die munisipaliteit genader vir kommentaar. Die burgemeester was nie beskikbaar nie en Maroela is na die kommunikasieafdeling verwys, waar niemand die telefone geantwoord het nie. Die munisipaliteit het ook teen Vrydag nog nie op ŉ e-posversoek vir kommentaar reageer nie. Die kommunikasieafdeling werk glo tans aan ŉ persverklaring.